奉陪王少監朝請游南澗宿山寺步月二首  其一
作者：釋德洪
朝代：宋

paragraphs: 朝爲北山遊，暮作南澗宿。
此生亦何幸，稱心良易足。
青燈委昏花，笑語暖幽獨。
月出東南峰，升此一輪玉。
開扉發清嘯，意行無澗谷。
勝韻高摩空，妙語清到骨。
親朋萬石門，門吏千鍾祿。
如何飯薇蕨，衲子相追逐。
明年守北屏，夜直黄金屋。
應懷此夕游，夢想亦清淑。
定有寄來篇，吳牋煩自錄。